NEUVOSTON ASETUS (EY) N:o 2622/97,

annettu 19 päivänä joulukuuta 1997,

tiettyjä Ceutasta peräisin olevia kalastustuotteita koskevien yhteisön tariffikiintiöiden avaamisesta ja hallinnoinnista

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen, ja erityisesti sen 113 artiklan,

ottaa huomioon komission ehdotuksen,

sekä katsoo, että

vuoden 1985 liittymisasiakirjan liitteenä olevan pöytäkirjan n:o 2 3 artiklan 2 kohdan mukaan tietyille Ceutasta ja Melillasta peräisin oleville kalastustuotteille voidaan 1 päivästä tammikuuta 1993 alkaen myöntää vapautus yhteisön tullialueen tulleista; tämä vapautus myönnetään tariffikiintiöiden rajoissa, jotka lasketaan tuotetta kohti tosiasiallisesti yhteisön tullialueeseen kuuluvassa osassa Espanjaa vuosina 1982, 1983 ja 1984 myyntiin saatettujen määrien tai yhteisöön, sen vuoden 1985 kokoonpanossa, vietyjen määrien keskiarvon perusteella,

Ceutasta peräisin olevia tuotteita, joita pöytäkirjan n:o 2 tullietuusmenettely koski, ei enää viedä yhteisöön johtuen pyydettyjen ja kaupan pidettyjen kalojen määrän laskusta; tästä syystä Ceutalle avattuja tariffikiintiöitä ei ole jatkettu 31 päivän joulukuuta 1992 jälkeen; kultaotsa-ahvenet ja meribassit sekä niiden elävät poikaset ja nuoret kalat korvaavat nämä tuotteet kaupankäynnissä yhteisön kanssa,

Ceutan maantieteellinen sijainti on erityislaatuinen johtuen sen kuulumisesta Afrikan mantereeseen; koska maatalouden ja teollisuuden alat puuttuvat sieltä, Ceutan perustuotanto rajoittuu pääasiallisesti kalastukseen; kalastusalan kriisin jälkeen vesiviljely vaikuttaa sopivalta vaihtoehdolta merikalastuksen korvaavaksi tulolähteeksi Ceutan taloudellisille toimijoille,

tietyille Ceutasta peräisin oleville tuotteille myönnettävästä tullietuuskohtelusta saadut kokemukset yhteisön markkinoilla ovat olleet myönteisiä, mikä oikeuttaa kyseisen kohtelun säilyttämisen yhteisön muiden toimien lisäksi, joita ovat erityisesti yhteisön rakennerahastojen toimet tavoitteen 1 alueilla, joihin Ceuta kuuluu,

tältä näkökannalta katsoen Ceutasta peräisin oleville vesiviljelytuotteille myönnettävän etuuskohtelun merkitystä kyseisen alueen kehittämisessä on korostettava,

yhteisö myöntää tietyille kolmansille maille, erityisesti Maghreb-maille, tullietuuskohtelun, joka käsittää vapautuksen tulleista CN-koodeihin 0301 99 90, 0302 69 94 ja 0302 69 95 kuuluvien tuotteiden osalta; olisi huolehdittava siitä, että Ceutasta peräisin olevien yhteisöön tuotavien tuotteiden tullikohtelu on kyseisille kolmansille maille myönnetyn kohtelun mukainen; tästä syystä Ceutaan sovellettavaa tullimenettelyä on mukautettava,

asetuksella (EY) N:o 1326/95 (1) neuvosto avasi yhteisön tariffikiintiön (järjestysnumero 09.0321) vuodeksi 1995 Ceutasta peräisin oleville eläville kultaotsa-ahvenen ja meribassin poikasille ja nuorille kaloille; asetuksella (EY) N:o 1822/96 (2) neuvosto avasi uudelleen yhteisön tariffikiintiöt tullittomina vuosiksi 1996 ja 1997 Ceutasta peräisin oleville eläville kultaotsa-ahvenen ja meribassin poikasille ja nuorille kaloille, kultaotsa-ahvenille ja meribasseille (järjestysnumerot 09.0321 ja 09.0322),

Espanjan kuningaskunta on esittänyt komissiolle pyynnön avata asetuksessa (EY) N:o 1822/96 tarkoitetut yhteisön tariffikiintiöt vuodeksi 1998 ja seuraaviksi vuosiksi,

on syytä avata kyseisille tuotteille yhteisön tariffikiintiöt tullittomina ja rajattava niiden määräksi vuosituotannon perusteella 3 000 000 kappaletta (kultaotsa-ahvenen ja meribassin poikaset ja nuoret kalat) ja 100 tonnia (kultaotsa-ahvenet ja meribassit); kiintiökaudeksi on vahvistettava 1 päivän tammikuuta ja 31 päivän joulukuuta välinen aika vuosiksi 1998 ja 1999; kiintiötullia sovelletaan noudattaen yhteisen markkinajärjestelyn sääntöjä,

tietyistä yhteisön tullikoodeksista annetun neuvoston asetuksen soveltamista koskevista säännöksistä annetun komission asetuksen (ETY) N:o 2454/93 (3) muuttamisesta annetussa komission asetuksessa (EY) N:o 1427/97 (4) vahvistetaan tulli-ilmoitusten vastaanottamisjärjestyksen mukaisesti käytettäväksi tarkoitettujen tariffikiintiöiden hallinnointia koskevat säännöt, ja

tällä asetuksella säädettyjen tariffikiintiöiden myöntäminen riippuu asetuksen (ETY) N:o 2913/92 (5) 27 artiklan mukaisesta etuuskohteluun oikeuttavasta alkuperästä,

ON ANTANUT TÄMÄN ASETUKSEN:

1 artikla

Jäljempänä mainittujen Ceutasta peräisin olevien tuotteiden tuonnissa yhteisöön sovellettavat tullit suspendoidaan niiden osalta ilmoitetuille tasoille ja esitettyjen yhteisön tariffikiintiöiden rajoissa 1 päivästä tammikuuta 31 päivään joulukuuta vuosina 1998 ja 1999.

>TAULUKON PAIKKA>

2 artikla

Selvitys tuotteiden alkuperäasemasta annetaan neuvoston asetuksen (ETY) N:o 1135/88 (6) 6 artiklan mukaisesti.

3 artikla

Komissio vastaa 1 artiklassa tarkoitetun kiintiön hallinnoinnista asetuksen (ETY) N:o 2454/93 308 a ja 308 c artiklan mukaisesti, ja se voi toteuttaa kaikki tarpeelliset hallinnolliset toimenpiteet tehokkaan hallinnon varmistamiseksi.

4 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1998.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 19 päivänä joulukuuta 1997.

Neuvoston puolesta

F. BODEN

Puheenjohtaja

(1) EYVL L 128, 13.6.1995, s. 6

(2) EYVL L 241, 21.9.1996, s. 10

(3) EYVL L 196, 24.7.1997, s. 31

(4) EYVL L 253, 11.10.1993, s. 1

(5) EYVL L 302, 19.10.1992, s. 1, asetus sellaisena kuin se on viimeksi muutettuna asetuksella (EY) N:o 82/97 (EYVL L 17, 21.1.1997, s. 1).

(6) EYVL L 114, 2.5.1988, s. 1, asetus sellaisena kuin se on viimeksi muutettuna asetuksella (ETY) N:o 3902/89 (EYVL L 375, 23.12.1989, s. 5).